U/18-landsholdsspilleren Jacob Barrett Laursen rejser i den kommende uge til prøvetræning i den italienske storklub.

AaB har således givet tilladelse til, at førerholdet i Serie A på tætteste hold får et indtryk af Jacob Barrett. - Juventus har fulgt Jacob gennem længere tid, og nu er han i første omgang blevet inviteret til Italien, hvor han i næste uge vil opholde sig sammen med vores talentkoordinator Jacob Larsen, og så må vi se, hvad fremtiden bringer, siger AaB's sportsdirektør Lynge Jakobsen til aabsport.dk. Jacob Barrett Laursen, der er på kontrakt i AaB, står noteret for fem U-landskampe for Danmark.